SA swemmer Chad le Clos is in China as Fina se mansswemmer van 2018 aangewys | SAFFA.com
Chad le Clos is Sondag as die internasionale swembeheerliggaam, Fina, se mansswemmer van 2018 aangewys.
Le Clos het dié eerbewys laas in 2014 ontvang, maar is vanjaar weer vereer ná uitstekende vertonings by die Statebondspele in April en die pas afgelope kortbad-Wêreldkampioenskappe.
Die 26-jarige Kapenaar het sy wêreldbyeenkoms Sondag afgesluit met vier medaljes, nadat hy brons in die 100m-vryslag gevoeg het by vroeëre goud (100-vlinderslag) en silwer (200- en 50-vlinderslag).
In April in Australië het hy goud in al drie vlinderslag-items verower.
Le Clos se toekenning volg op 'n uitsonderlik suksesvolle Wêreldkampioenskappe vir Suid-Afrika – die land se beste nóg.
In 'n ongewone wending was Le Clos dié keer uit 'n Suid-Afrikaanse oogpunt meer byspeler as ster, met Cameron van der Burgh wat die grootste golwe gemaak het.
Nadat hy Woensdag goud in die 100-borsslag verower het met sy vinnigste tyd in nege jaar (en die vierde beste van alle tye) het Van der Burgh aangekondig dat hy sou uittree ná hierdie byeenkoms. Net om dit selfs meer 'sy' week te maak, het hy toe Sondag met die tweede beste kortbad-tyd ooit ook goud in die 50-borsslag gewen.
Sy wentyd van 25.41 sekondes word net oortref deur sy wêreldrekord van 25.25. Laasgenoemde tyd is in 2009, tydens swem se berugte superpak-era, opgestel, wat Sondag se tyd vir alle praktiese doeleindes 'n 'tekstiel-wêreldrekord' maak.
Nadat rekords by dosyne geval het terwyl tegnologies-gevorderde swempakke in 2009 deur die wêreld se top-swemmers gedra is, is teruggekeer na gewone tekstiel-swembroeke.
Merkwaardig genoeg het Van der Burgh die afgelope week vir die eerste keer ooit by 'n kortbad-wêreldbyeenkoms die goue dubbel van sukses in die 50- en 100-borsslag gewen. Sy eerste verskyning op dié verhoog was in 2007 as 19-jarige.
Benewens Van der Burgh se twee en Le Clos se vier medaljes was daar ook podiumsukses vir Brad Tandy, wat brons in die 50-vryslag verower het.
Dis die eerste keer in die geskiedenis dat Suid-Afrika meer as vyf medaljes by 'n kortbad-Wêreldkampioenskappe kon wen. Met 'n totaal van sewe het die SA span sesde op die medaljetabel geëindig, ná die VSA, Rusland, Hongarye, Nederland en die gasheer, China.
* Fina se vroueswemmer van 2018 is die Hongaar Katinka Hosszu, wat vier goue medaljes by die wêreldbyeenkoms gewen het, in die 200-vlinderslag, 100-individuele wisselslag, 200-individuele wisselslag en 400-individuele wisselslag.
Categories: Expats, News, SAFFA, SAFFA Events, SaffaSays, South Arica, Sport
Tags: Afrikaans, Chad le Clos, Expat, expats, Fina, internasionale swembeheerliggaam, mansswemmer, SA, Saffa, SOUTH AFRICA, South African, South Africans, Suid-Afrika, swemmer
« Suid-Afrikaanse veroordeelde pedofiel ,Dirk Prinsloo glo in Belarus vrygelaat
Home affairs insists an unabridged birth certificate is not needed for parents travelling with children, but apparently nobody told customs officials »